העד האחרון

ממוזער|מהדורה אחרונה של הספר 'העד האחרון'
העד האחרון הוא ספר לנוער מאת הסופרת הישראלית עמי גדליה. הספר עוסק במלחמתם של בני נוער נגד הכחשת השואה. הספר מבוסס על מקרה אמיתי שאירע בשווייץ.

הספר יצא לאור 1989 בהוצאת כרטא ומאז פורסם בעשרות הוצאות ומהדורה חדשה. הספר זכה בפרס זאב לספרות ילדים ונוער בשנת 1990, הוא נלמד בבתי הספר בארץ ובעולם וקטעים ממנו הומחזו לטלוויזיה.

עלילה
אריק לרסון, הוא תלמיד תיכון שוודי, נאה מאוד, שחקן כדורסל, מוקף חברים ואהוד על הבנות. אריק חי בעיירה קטנה במרכז שודיה. אמו נפטרה כשהיה צעיר והוא גר עם אביו המובטל והשתיין, מה שמאלץ את אריק לצאת לעבודה לפרנסתם.

בזמן שיעור היסטוריה, כשהכיתה לומדת על מלחמת העולם השנייה, מעלים התלמידים את נושא השואה. המורה, בירגיטה, אומרת שהנושא שנוי במחלוקת ואין עדות חד משמעית על התרחשותה של השואה. היא עצמה מאמינה שהשואה היא המצאה, או הגזמה, יהודית, אמריקאית ובולשוויקית, מזכירה שמות של מכחישי שואה ידועים ומפנה את התלמידים לקרוא חומר נוסף שמעלה את שני הצדדים.

אֵריק רואה בכך אתגר. הוא קורא כל מה שהוא מוצא בנושא השואה ומחליט לעשות עבודה גדולה על "ילדים בשואה" בה הוא מפרט את תוכניות הנאצים להשמדת הילדים היהודים. אבל כשאריק מקריא את עבודתו בכיתה טוענת המורה שכל המקורות בהם אריק השתמש מוטים לטובת היהודים, ומכחישה את השואה לגמרי. היא קוראת לעברו, בזלזול, כי רק אם יביא בפניה עֵד אחד, לא יהודי, שהיה עד לשואה, היא תהייה מוכנה לשקול שוב את דעותיה בנושא. אֵריק מסתלק מהכיתה בטריקת דלת.

בני הכיתה יוצאים מהשיעור כשהם מזועזעים מדברי המורה כנגד השואה. הם מתווכחים ביניהם, דורשים לדווח על כך להנהלה, אבל מהר מאוד שוכחים מן הנושא. רק אֵריק לא מוותר.

אריק מחליט לצאת למאבק נגד המורה, נגד הכחשת השואה, נגד התעלמות מזכר השואה, וכנגד האדישות של חבריו: "אני לא יכול להילחם בעולם כולו, אבל אני יכול לנער אתכם, החברים שלי. אני רוצה שיהיה לנו אכפת, שלא נתעלם מהנושא החשוב הזה. אתם מבינים, השואה התרחשה מפני שהייתה אפשרית, מפני שהעולם התעלם, מפני שנתנו לה לקרות, ואם נחזור לשקוע באדישות היא עלולה לקרות שוב – במלחמת עולם, ברצח עם, או בשואה גרעינית."

חבריו של אריק מסכימים לעזור לו למצוא 'עד אחד, לא יהודי, שהיה עד לשואה', כפי שהמורה ביקשה. והם אכן מוצאים אדם כזה, במקרה. אריק וחבריו פוגשים בהנריק, רופא פולני, פליט, שעבר לחיות בעירם הקטנה. אריק רואה את המספר שעל ידו של הרופא ומבין שהיה במחנות. אבל הנריק לא רוצה לדבר על מה שהיה 'שם', באוושויץ, במקום בו היה אמור לטפל בגופות שהוצאו מתאי הגזים.

אריק מגייס לעזרתו את בת כיתתו, אן-מרי, פליטה מפולין של ימי ההתקוממות בקומוניזם, (הספר מתרחיש בשנות השמונים של המאה הקודמת). אן-מרי מצליחה לשכנע את הנריק להגיע לכיתתם ולספר על השואה, כפי שהוא ראה אותה, אבל המורה לועגת לאריק ומסרבת להקשיב לעדותו של העד ומגרשת את אריק מהכיתה.

התלמידים פונים להנהלת בית הספר. המנהל מקשיב להם אבל מסרב להאמין שבירגיטה, המורה להיסטוריה, מכחישה את השואה ומתנגד לבדוק את הנושא. רק כשאריק וחבריו גורמים למהומה בדרישה לפיטורי המורה והסיפור מתפרסם בעיתונות של האזור, מוכן מנהל בית הספר לבדוק את תלונתם של התלמידים ונוכח בצדקתם. מרגע שהסיפור מתפרסם מגיעים אל הנערים עדויות רבות של בני האזור שהיו עדים לשואה ושל קהילת היהודים מהעיר הסמוכה.

במקביל למאבקו של אריק נגד הכחשת השואה וניסיונותיו להתקרב לאביו, מתפתחת ידידות יפה בין אֵריק לרופא הפולני הזקן ואהבה עמוקה לאן-מרי, הפליטה מפולין.

אֵריק וחבריו מארגנים תערוכה גדולה בנושא השואה. לפני פתיחת התערוכה מודיע המנהל כי מאבקם זכה בהצלחה והמורה פוטרה ממערכת החינוך.

הסיפור מבוסס על מקרה אמיתי שאירע בבית ספר בשווייץ בשנת 1987 ודווח בעיתון מעריב ב-11 במרץ 1987 על ידי העיתונאית בז'נבה שרי רובר.

 ראו גם 
הכחשת השואה

לימודי השואה

הוראת השואה

הנצחת זכר השואה

 לקריאה נוספת 
גדליה, עמי. העד האחרון. עיבד לעברית קלה אלכס זהבי. הוצאת גשר, 1989. גשר לנוער - סיפורים בעברית קלה.

גדליה, עמי. העד האחרון - מהדורה חדשה. כרטא, 2016

 קישורים חיצוניים 

 קריאת כיוון https://www.youtube.com/watch?v=AdHSQqG8Adg התכנית עוסקת בשני ספרים: "הנחשול" מאת מורטון רו, ו"העד האחרון" מאת עמי גדליה. אלו שני סיפורים על ילדים הנאבקים להוציא את האמת לאור על רקע תקופת השואה ומלחמת העולם השנייה.

 הערות שוליים 

קטגוריה:ספרים על השואה
קטגוריה:ספרי ילדים ונוער בעברית
קטגוריה:ספרי 1989
קטגוריה:ספרי הוצאת כרטא